
Р Е Ш Е Н И Е  
№  РС-КПК-2073-24-051


Днес, 17.06.2024 г. в град София, Комисията за противодействие на корупцията, в състав:

Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И :

Производството е по реда на чл. 89, ал. 1, пр. 1 и по чл. 13, ал.1, т.8 от Закона за противодействие на корупцията и е образувано въз основа на Решение за образуване на производство за конфликт на интереси № КИ-049 от 12.02.2024 г. на Комисията за противодействие на корупцията по сигнал с вх. № КПК-2073/02.02.2024 година.
Производството е образувано срещу Младен ****** Медаров – председател на  Общински съвет З.
По същество в сигнала се твърди, че Младен Медаров е председател на Общински съвет З. и едновременно с това е и председател на Потребителна кооперация „******“, управител на „******“ ООД, „******“ ООД, „******“ ООД и едноличен собственик на капитала на „******“ ЕООД. Посочва се и обстоятелството, че Потребителна кооперация „******“ с председател Младен Медаров е собственик на сградата в която се намира общинската администрация на Община З., както и че са налице съдебни дела между Кооперацията и Общината. Твърди се, че Младен Медаров разписва всички плащания към и от Община З. 
С писмо с вх. № КПК-2073-3/28.03.2024 г. на КПК от председателя на Постоянната комисия за противодействие на корупцията и отнемане на незаконно придобитото имущество към Общински съвет З., са получени следните доказателства: клетвен лист на Младен Медаров, Удостоверение за избран общински съветник № 8 от ОИК З., Решение № 1 по Протокол № 1/10.11.2023 г. на Общински съвет З., както и самия протокол, Декларация за несъвместимост с вх. № 001/23.02.2024 г., Регистър на декларациите по чл.12 от ЗПУКИ /отм./. Получени са писма с вх. № КПК-2073-4/16.05.2024 г. и с вх. № КПК-2073-5/11.06.2024 г. на КПК, от председателя на Постоянната комисия за противодействие на корупцията и отнемане на незаконно придобитото имущество към Общински съвет З., като към първото е приложен диск, съдържащ доказателства от кмета на Община З., в т.ч. Решение за достъп до обществена информация № РДОИ-2/23.04.2024 г. на кмета на Община З. и Решение № 864/25.06.2023 г. на Апелативен съд – С. по въззивно гр.д. № 249/2022 г., които са разпечатани на хартиен носител и приложени по преписката. 
Служебно е извършена справка в НБД Население, ТРРЮЛНЦ, на сайта на Община З. и на сайта на Общинска избирателна комисия /ОИК/ З.

След като обсъди събраните в хода на административното производство доказателства, Комисията установи следното от фактическа страна:

Младен ****** Медаров е избран за общински съветник в Общински съвет З., мандат 2023 – 2027 г., и е положил клетва, видно от представения клетвен лист и Удостоверение за избран общински съветник № 8 на ОИК З., и двата документа без дати. От сайта на Община З. се установява, че общинските съветници са положили клетва на 10.11.2023 г. С решение № 1 по Протокол № 1/10.11.2023 г. от заседание на Общински съвет З., Младен Медаров е избран за председател на Общински съвет З. 
По преписката е приложена декларация по чл.49, ал.1, т.1 от ЗПК, вписана в регистър на декларациите, с вх.№ 001 от 23.02.2024 г., в която Медаров не е декларирал несъвместимост със заеманата от него публична длъжност. Декларацията е подписана от лицето на 06.12.2023 г.
От направената справка на сайта на Община З. и на ОИК З., се установява, че Младен Медаров е избран за общински съветник в Общински съвет З., мандат 2019 – 2023 г. – Решение № 124-МИ/27.10.2019 г., но видно от Протокол № 2/26.11.2019 г. не е бил председател на Общинския съвет за предходния мандат. Лицето е подало Декларация по чл.35, ал.1, т.1 от ЗПКОНПИ /отм./ с вх. № 011/13.12.2019 г., в която не е декларирал несъвместимост.
В писмо с вх. № КПК-2073-4/16.05.2024 г. на КПК председателят на Постоянната комисия за противодействие на корупцията и отнемане на незаконно придобитото имущество към Общински съвет З., е удостоверил, че в периода от 12.02.2021 г. до 12.02.2024 г. Общинският съвет е провел 49 заседания През този период са взети общо 414 броя решения, съответно решения от № 155 до № 529 – за мандат 2019-2023 г., и решения от № 1 до № 40 – за мандат 2023 – 2027 г. След разглеждане на решенията на Общински съвет З. е установил, че в същите не фигурират имената на „******“ ООД, „******“ ООД, „******“ ООД и „******“ ЕООД. С писмо с вх. № КПК-2073-5/11.06.2024 г. на КПК председателят на Постоянната комисия за противодействие на корупцията и отнемане на незаконно придобитото имущество към Общински съвет З., е допълнил информацията, предоставена с писмо с вх. № КПК-2073-4/16.05.2024 г., и е удостоверил, че не са установени решения на Общински съвет З., касаещи ПК „******“.
От съдържанието на разпечатаното от приложения диск Решение за достъп до обществена информация № РДОИ-2/23.04.2024 г. на кмета на Община З., е видно че между ПК “******“ и Община З. се води гр. дело относно собствеността на четириетажна сграда, находяща се в поземлен имот 31044,503.254 по одобрената със Заповед № РД-118-1980 от 20.12.2018г. кадастрална карта на гр. З. Делото е в процес на касационно обжалване във Върховен касационен съд - гр.д. № 5276/2023год., и е насрочено в закрито заседание за произнасяне по допустимостта на касационната жалба на 10.10.2024 г. От решението се установява се, че между ПК “******“ и Община З. е имало сключен  Договор за наем от 01.02.2008 г. за 502.42 кв.м. от сграда - комбинат и 1/3 ид.части от общите части на сградата, който е прекратен с уведомление от Кооперацията с рег. № 39-01-1 от 11.11.2019 г. С друго уведомление с рег.№ 39-01-1 от 20.03.2020г. Кооперацията информира Община З., че е сключен договор за наем с друга фирма от 01.04.2020 г., а именно: Адвокатско дружество „******“, което се представлява от адв.Ч.П. Адв. П. е адвокат на Кооперацията и я представлява по всички дела на Кооперацията с Община З. Между ПК “******“ и Община З. има неуредени отношения, съдебни дела, наложени запори и др. Община З. има отношения с ПК “******“ и относно метален павилион, поставен в имот IX-839, кв.73 по действащия регулационен план на гр. З., който се стопанисва от Кооперацията.
Видно от направената справка в ТРРЮЛНЦ Младен ****** Медаров е съдружник и управител на: „******“ ООД, с ЕИК ******, „******“ ООД, с ЕИК ******, „******“ ООД, с ЕИК ******, едноличен собственик и управител на „******“ ЕООД, с ЕИК ******, и председател на Потребителна кооперация „******“ с ЕИК ******.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ /отм./,  съотв. чл. 70 от ЗПК, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ /отм./, съотв. чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството му на общински съветник и председател на Общински съвет З., Младен ****** Медаров е лице, заемало висша публична длъжност по смисъла на чл. 6, ал.1, т.32 от ЗПКОНПИ /отм./ и лице, заемащо публична длъжност по смисъла на чл. 6, ал.1, т.32 от ЗПК, и компетентна да се произнесе относно наличието или липсата на конфликт на интереси по отношение на него е КПК. 
Съгласно чл. 33, ал. 1, т. 3 от ЗМСМА общинският съветник има право да участва в обсъждането и решаването на всички въпроси от компетентността на съвета. На основание чл. 36, ал. 1, т. 1 от ЗМСМА, общинският съветник е длъжен да присъства на заседанията на общинския съвет и на комисиите, в които е избран, и да участва в решаването на разглежданите въпроси. Съгласно чл. 25 и чл. 26 от ЗМСМА общинският съвет избира от своя състав председател на съвета. Председателят на общинския съвет: 1. свиква съвета на заседание; 2. ръководи подготовката на заседанията на съвета; 3. ръководи заседанията на съвета; 4. координира работата на постоянните комисии; 5. подпомага съветниците в тяхната дейност; 6. представлява съвета пред външни лица и организации. Председателят на общинския съвет се избира измежду състава на общинските съветници – членове на съвета, като същият няма статут на едноличен орган на изпълнителната власт. 
Притежаването на дялове или акции на търговско дружество или участието  в негов управителен или контролен орган, обосновава отношения на свързани лица по смисъла на §1, т. 9, б.“б“ от ДР на ЗПК, доколкото овластеният е заинтересован от високи резултати от търговската дейност на съответното дружество. Обстоятелството, че Младен Медаров е едноличен собственик, съдружник и управител на „******“ ООД, „******“ ООД, „******“ ООД и „******“ ЕООД, предопределя икономически зависимости между него и дружествата, които пораждат основателни съмнения в неговата безпристрастност и обективност, което от своя страна обуславя свързаност между него и дружествата по смисъла на §1, т. 9, б.“б“ от ДР на ЗПК. 
Съгласно чл. 26 от Закона за кооперациите председателят на кооперацията се избира измежду членовете на кооперацията за срок четири години. Той е председател и на управителния съвет и участва в неговата работа с равен глас. Председателят на кооперацията: 1. представлява кооперацията; 2. организира изпълнението на решенията на общото събрание, на управителния съвет и на органите на кооперативния съюз, в който членува; 3. ръководи текущата дейност на кооперацията; 4. сключва и прекратява трудовите договори, наказва и награждава работници и служители на кооперацията и определя трудовите им възнаграждения; 5. изпълнява и други функции, определени в устава, съобразно закона. В качеството си на член и председател на ПК „******“, Младен Медаров е свързано лице с кооперацията  по смисъла на §1, т. 9, б.“б“ от ДР на ЗПК на посочените по-горе основания.
Обхватът на производството съгласно чл. 91 от ЗПК е три години, считано от датата на извършване на нарушението. В конкретния случай релевантен е периодът 3 години назад от 12.02.2024 г. – датата на образуване на производството за конфликт на интереси, т.е. от 12.02.2021 година.
В писма с вх. № КПК-2073-4/16.05.2024 г. и с вх. № КПК-2073-5/11.06.2024 г. на КПК председателят на Постоянната комисия за противодействие на корупцията и отнемане на незаконно придобитото имущество към Общински съвет З., изрично е удостоверил, че в периода от 12.02.2021 г. до 12.02.2024 г. Общински съвет З. не е приемал решения по отношение на „******“ ООД, „******“ ООД, „******“ ООД, „******“ ЕООД и ПК „******“. Следва изводът, че не са налице упражнени правомощия от страна на Младен Медаров, в качеството му на общински съветник в Общински съвет З., за периода от 12.02.2021 г. до 12.02.2024 г., касаещи търговските дружества и кооперацията. По аргумент от разпоредбата на чл. 25 от ЗМСМА, председателят на общинския съвет притежава единствено организационни функции /правомощия във връзка с вътрешната организация на дейността на съвета и работата на неговите комисии/ и представителни функции /във връзка с взаимоотношенията на общинския съвет с други субекти/. В този смисъл Младен Медаров, в качеството си на председател на Общински съвет З., не би могъл да взима самостоятелни решения, касаещи трети лица.
От събраните по преписката доказателства се установява също така, че са налице договорни отношения, както и висящи съдебни производства, между ПК „******“ и Община З., в които Общината е представлявана от кмета, а не от председателя на Общинския съвет. Съгласно чл. 38, ал. 1 от ЗМСМА кметът на общината е орган на изпълнителната власт в общината, който ръководи цялата изпълнителна дейност на общината – чл. 44 от ЗМСМА.
От изложеното следва, че е налице една от предпоставките от общия състав на конфликт на интереси по отношение на Младен Медаров, в качеството му на председател и общински съветник в Общински съвет З., а именно лице, заемащо публична длъжност. Не са налице упражнени от лицето правомощия по служба и частен интерес от упражнените правомощия. Липсата на който и да е елемент от общия състав на конфликта на интерес, съгласно чл.70 от ЗПК, води до липсата на конфликт на интереси.
Съгласно чл. 13, ал. 1, т. 8 от ЗПК, Комисията е компетентният орган, който да извърши проверка на сигнали във връзка с декларациите за несъвместимост на лицата, заемащи публични длъжности, и при установена несъвместимост да сезира органа по избора или назначаването за предприемане на съответните действия. Несъвместимост, по смисъла на §1, т. 7 от ДР на ЗПКОНПИ /отм./, както и по смисъла на §1, т. 4 от ДР на ЗПК, е заемането на друга длъжност или извършването на дейност, която съгласно Конституцията или закон е несъвместима с положението на лицето като заемащо публична длъжност.  Съгласно чл.34, ал.5 от ЗМСМА общинският съветник не може: 1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие; 2. да заема длъжност като общински съветник или подобна длъжност в друга държава - членка на Европейския съюз; 3. да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията и за отнемане на незаконно придобитото имущество. В разпоредбата няма предвидено ограничение общинският съветник да бъде едноличен собственик на капитала или съдружник в търговско дружество и в орган на управление на кооперация, доколкото те са самостоятелни правни субекти, различни от участващите в тях физически лица. Младен Медаров не попада в кръга на лицата, посочени в чл.34, ал.5 от ЗМСМА, поради което по отношение на него не е налице несъвместимост на основание посочените обстоятелства. По преписката е приложена декларация по чл.49, ал.1, т.1 от ЗПК, вписана в регистър на декларациите с вх.№ 001 от 23.02.2024 г., в която Младен Медаров не е декларирал несъвместимост със заеманата от него публична длъжност. Декларацията е подписана от лицето на 06.12.2023 г. Медаров е подал и Декларация по чл.35, ал.1, т.1 от ЗПКОНПИ /отм./ с вх. № 011/13.12.2019 г., в която също не е декларирал несъвместимост
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия от Младен ****** Медаров, в качеството му на общински съветник и председател на Общински съвет З., в частен интерес, негов или на свързани с него лица. Липсата на която и да е предпоставка от понятието конфликт на интереси обуславя и липсата на конфликт на интереси.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 

Р Е Ш И:

НЕ УСТАНОВЯВА конфликт на интереси по отношение на Младен ****** Медаров, ЕГН ******, общински съветник и председател на Общински съвет З., и лице, заемало висша публична длъжност по смисъла на чл. 6, ал.1, т.32 от ЗПКОНПИ /отм./ и лице, заемащо публична длъжност по смисъла на чл. 6, ал.1, т.32 от ЗПК, поради липса на упражнени правомощия по служба по отношение на „******“ ООД, „******“ ООД, „******“ ООД, „******“ ЕООД и ПК „******“, в периода от 12.02.2021 г. до 12.02.2024 година. 
НЕ УСТАНОВЯВА несъвместимост по отношение на Младен ****** Медаров, ЕГН ******, общински съветник и председател на Общински съвет З., и лице, заемало висша публична длъжност по смисъла на чл. 6, ал.1, т.32 от ЗПКОНПИ /отм./ и лице, заемащо публична длъжност по смисъла на чл. 6, ал.1, т.32 от ЗПК. 
Препис от решението да се изпрати на Окръжна прокуратура – С., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 




КОМИСИЯ:

ЗАМЕСТНИК - ПРЕДСЕДАТЕЛ:…………..……...../АНТОН СЛАВЧЕВ/

ЧЛЕН:……………………………………............./АНТОАНЕТА ЦОНКОВА/

ЧЛЕН:…………………...……………....……….………../ПЛАМЕН ЙОЦОВ/

ЧЛЕН:…………………………………........................../СИЛВИЯ КЪДРЕВА/






